पाएं अपने शहर की ताज़ा ख़बरें और फ्री ई-पेपरडाउनलोड करें
धनबाद के कतरास स्थित लोयाबाद थाना क्षेत्र के कनकनी 4 नंबर में नाली की सफाई को लेकर रविवार को हुए विवाद में दो पड़ोसी आपस में उलझ पड़े। कुछ ही देर में विवाद हिंसक हो गया और एक पक्ष ने दूसरे पक्ष के दो सगे भाइयों पर चाकू से हमला कर दिया। इस घटना के बाद एक भाई की मौत हो गई। जबकि दूसरा गंभीर रूप से जख्मी है। घटना की सूचना फैलते ही आसपास के लोग आक्रोशित हो गए और आरोपी के घर पर हमला कर दिया। भीड़ ने तीन बाइक में आग लगा दी। इधर, मौके पर पहुंची पुलिस को भीड़ नियंत्रित करने में काफी मशक्कत करनी पड़ी। पुलिस ने तीन आरोपियों को गिरफ्तार कर लिया है।
मृतक की पहचान रोहन चौहान (23) के रूप में की गई। रोहन की अगले महीने शादी होने वाली थी। वहीं, उसके भाई रत्नेश चौहान को गंभीर अवस्था में अस्पताल में भर्ती कराया गया है। आक्रोशित लोगों ने आरोपी के घर पर तोड़फोड़ की। पत्थरों और लाठी डंडे से घर के सामान को नष्ट कर दिया। टीवी, वाशिंग मशीन समेत अन्य सामान को बर्बाद कर दिया गया।
देर से घटनास्थल पर पहुंची पुलिस को भीड़ के आक्रोश का सामना करना पड़ा। पुलिस ने आरोपी पिता सीताराम चौहान और उसके दो बेटे रोहित चौहान व अनुज चौहान को गिरफ्तार कर थाना ले आई। आक्रोशित लोग भी थाना पहुंच गए और आरोपियों को भीड़ को सौंपने की मांग करने लगे। थाना के पास खड़ी एक बाइक को पुलिस के सामने फूंक दिया। पुलिस द्वारा समझाने के बाद भी लोग नही मानें। हाजत में बंद एक आरोपी को बड़ी मुश्किल से दूसरे थाना में शिफ्ट किया गया। बढ़ते तनाव को देखते हुए मौके पर जोगता, तेतुलमारी, केंदुआ सर्किल पुटकी थाना, भगाबांध थाना समेत अन्य पुलिस बल तैनात कर दी गई है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn